Nærmere 1,8 millioner velgere i Kosovo går søndag til urnene for å avgjøre landets politiske retning de neste tre årene.
Valglokalene skulle åpne klokken 5 søndag morgen og stenge klokken 17 søndag ettermiddag. Valgresultatet er ikke ventet å være klart før i uken som kommer.
Kosovos statsminister og tidligere geriljaleder Hashim Thaci har brukt sine to forrige perioder til å tilrettelegge for EU-medlemskap og å bedre forholdet til Serbia.
46-åringen håper å kunne ta fatt på en tredje periode, men den politiske analytikeren Nexhmedin Spahiu mener det slett ikke er sikkert at Thaci blir gjenvalgt.
- Det er ikke opplagt at Thaci fortsetter å lede den neste regjeringen ettersom han har blitt politisk svekket på grunn av manglende evne til å håndtere de viktigste utfordringene landet står overfor, sier Spahiu.
Kosovo er blant de fattigste landene i Europa.
Den gjennomsnittlige månedslønnen er på 3.000 kroner. Nesten halvparten av befolkningen lever i fattigdom og rundt 12 prosent regnes som ekstremt fattige. Arbeidsløsheten er på 35 prosent.